Senatla vir 4 weke geskors; Willie onskuldig | Netwerk24
Deur Stephen Nell 06 Mei 2021 12:28
Seabelo Senatla Foto: Gallo Images
'n Skorsing van vier weke vir Seabelo Senatla, terwyl dit Willie Engelbrecht vrystaan om vir die Stormers in Saterdag se Reënboogbeker-wedstryd teen die Bulle in die Kaapstad-stadion te speel.
Dít was die uitkoms van die tugverhore vir die rooikaarte wat dié spelers in die afgelope naweek se wedstryd teen die Haaie gekry het.
Daar is deur die voorsitter van die tugkomitee, adv. Rob Stelzner, bevind dat Engelbrecht se tweede geelkaart vroeg in die tweede helfte 'n verkeerde beslissing was. Hierdie kaart, asook die rooie, sal gevolglik uit sy rekord gewis word.
Die Stormers kan nou met goeie rede uiters gegrief voel, want daar kan aangevoer word dat hulle dalk die wedstryd kon wen as hy op die veld gebly het. Hulle moes ná sy rooikaart vir 20 minute met 14 spelers speel en hy moes deur 'n ander speler vervang word.
Senatla is vroeg in die wedstryd afgestuur nadat hy met die Haaie se heelagter, Aphelele Fassi, kontak gemaak het terwyl hy hoog gerank het om 'n hangskop te bemeester.